3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

V nariadení Rady (EÚ) 2019/1838 sa pre obe populácie tresky škvrnitej v Baltskom mori stanovujú obdobia zákazu rybolovu počas obdobia neresenia s cieľom zabezpečiť nerušené neresenie v záujme početnejšieho doplnenia populácie. Podobne ako v minulosti existuje výnimka z obdobia zákazu rybolovu v prípade maloobjemového pobrežného rybolovu s použitím určitých typov pasívneho výstroja vzhľadom na ich veľmi obmedzený vplyv na neresenie uvedených populácií. Na rozdiel od minulosti došlo k neúmyselnému vynechaniu výnimky pre používanie unášaných lovných šnúr. Usudzuje sa, že používanie unášaných lovných šnúr by malo byť naďalej povolené, a teda by sa malo tak ako v predchádzajúcich rokoch zahrnúť do tejto výnimky. Preto by sa nariadenie malo zodpovedajúcim spôsobom opraviť.

Odhaduje sa, že rybolovná úmrtnosť (F) tresky škvrnitej sa pohybuje nad hraničným referenčným bodom miery rybolovnej úmrtnosti (Flim). Biomasa neresiacej sa populácie (SSB) sa od roku 2015 znížila a odhaduje sa, že je pod hraničným referenčným bodom biomasy (Blim). V súlade s článkom 7 ods. 2 viacročného plánu pre Severné more, ak z vedeckých odporúčaní vyplýva, že úroveň biomasy neresiacej sa populácie v prípade ktorejkoľvek z populácií uvedených v článku 1 ods. 1 uvedeného plánu a klesla pod hodnotu Blim, musia sa prijať ďalšie nápravné opatrenia s cieľom zabezpečiť rýchly návrat populácie na úrovne presahujúce úroveň, pri ktorej možno dosiahnuť maximálny udržateľný výnos (MSY). Dané nápravné opatrenia môžu konkrétne zahŕňať pozastavenie cieleného rybolovu dotknutej populácie a primerané zníženie rybolovných možností v daných populáciách a/alebo iných populáciách v rybolove vykazujúcom vedľajšie úlovky tresky škvrnitej. V súlade s postupom stanoveným v dohodách alebo protokoloch o vzťahoch v oblasti rybárstva s Nórskom Únia uskutočnila s Nórskom konzultácie o rybolovných právach. Zmluvné strany sa dohodli, že svojim príslušným orgánom odporučia, aby zaviedli dodatočné nápravné opatrenia na doplnenie celkového povoleného výlovu (TAC), ktorý už bol dohodnutý v decembri 2019, s cieľom poskytnúť dočasnú dodatočnú ochranu ako pre mladé, tak aj dospelé jedince tresky škvrnitej v priebehu roka 2020. Tieto opatrenia by mali zahŕňať zákaz rybolovu v reálnom čase na ochranu tresky škvrnitej, sezónne zákazy rybolovu na ochranu mladých jedincov, oblasti obmedzeného rybolovu s osobitnými podmienkami prístupu a zavedenie nových opatrení týkajúcich sa rybárskeho výstroja. Prvé z týchto nápravných opatrení, oblasti so zákazom rybolovu na ochranu neresiacej sa tresky škvrnitej, sa už zaviedlo, a hoci je toto opatrenie navrhnuté tak, aby poskytovalo ochranu počas obdobia neresenia, neposkytuje ochranu mladým jedincom ani mimo obdobia neresenia, ktoré vo všeobecnosti trvá len niekoľko týždňov. Zatiaľ čo opatrenia týkajúce sa období a miest neresenia sú riadne zavedené, a preto ich možno rýchlo realizovať, opatrenia na obmedzenie prístupu s konkrétnymi typmi výstroja a zavedenie selektívnejších typov výstroja si však vyžadujú podrobnejšie konzultácie so zainteresovanými stranami. Preto by sa o začlenení uvedených opatrení do tejto zmeny nariadenia o rybolovných možnostiach malo rozhodnúť na základe týchto konzultácií.

Komisia predložila návrh na druhý súbor opatrení v rámci prvej zmeny nariadenia o rybolovných možnostiach. V tom čase sa však príslušné členské štáty usilovali o vypracovanie spoločného odporúčania s cieľom navrhnúť dodatočné opatrenia na základe tohto spoločného odporúčania. Rada a Komisia následne vydali toto spoločné vyhlásenie:

„Komisia a Rada zdôrazňujú, že je naliehavo potrebné zaviesť dodatočné nápravné opatrenia na podporu obnovy tresky škvrnitej v Severnom mori a v oblasti Skagerrak. Prijatie takýchto opatrení je potrebné vzhľadom na biologický stav populácie; a to v súlade s článkom 7 ods. 2 nariadenia (EÚ) 2018/973, ktorým sa ustanovuje viacročný plán pre Severné more, a je aj v súlade s dohodou s Nórskom o takýchto opatreniach. Komisia zváži predloženie vhodných návrhov, pričom zohľadní prácu vykonanú v príslušnej regionálnej skupine, a Rada ich preskúma ako naliehavú záležitosť.“

Dotknuté členské štáty doteraz nedosiahli dostatočný pokrok, ktorý by umožnil zavedenie uvedených opatrení počas roka 2020 v súlade so záväzkom EÚ a Nórska. Komisia preto navrhuje, aby sa príslušné opatrenia zahrnuli do druhej zmeny nariadenia o rybolovných možnostiach. Uplatňuje sa pri nej rovnaký prístup ako v predchádzajúcom prípade, pričom sa stanovujú veľké preventívne oblasti s osobitnými podmienkami prístupu. Návrh bol upravený aj s cieľom zohľadniť názory členských štátov týkajúce sa dvoch otázok. V súčasnosti obsahuje zoznam vopred vymedzených typov výstroja, ktoré predtým posúdil buď výbor STECF, alebo ktoré boli predmetom vedeckého partnerského preskúmania. Návrh aj naďalej zahŕňa pružnejší prístup k rybárskym výstrojom, ktoré spĺňajú osobitné kritériá, pričom zároveň upravuje postup ich hodnotenia zo strany STECF.

Nový prístup poskytuje členským štátom a prevádzkovateľom dve možné cesty: buď môžu používať jeden z vopred vymedzených výstrojov (nový prvok), alebo môžu použiť nové typy výstroja, pričom Komisia súbežne požiada STECF o stanovisko k danému výstroju. Ak bude stanovisko STECF negatívne, tieto typy výstroja sa prestanú používať. V návrhu sa pritom zachováva aj možnosť, aby si členské štáty vypracovali plány na zamedzenie lovu tresky škvrnitej, no namiesto toho, aby pred ich realizáciou čakali na odporúčanie STECF, o odporúčanie STECF sa bude žiadať súbežne. V prípade negatívneho posúdenia by členské štáty boli povinné zodpovedajúcim spôsobom zmeniť svoj plán.

Kreveta boreálna v divíziách ICES 3a a 4a východ

Rada ICES vydala 9. marca 2020 odporúčanie pre úlovky krevety boreálnej (Pandalus borealis) v divíziách ICES 3a a 4a East (Skagerrak, Kattegat a severná časť Severného mora v Nórskom žľabe). Po konzultáciách s Nórskom sa podiel EÚ na úlovkoch krevety boreálnej v Skagerraku stanovil na 3 266 ton.

Šprota severná v Severnom mori a zóne 3a

Šprota severná (Sprattus sprattus) v zóne 3a je krátko žijúcim druhom a rada ICES svoje výročné vedecké odporúčanie uverejní 14. apríla 2020. Od apríla 2019 vydáva ICES jedno odporúčanie pre šprotu severnú v zóne 3a a pre šprotu severnú v Severnom mori, pretože sa považujú za jednu biologickú populáciu. V nariadení Rady 2020/123 sa TAC pre šprotu severnú v zóne 3a stanovil na obdobie od 1. januára do 30. júna 2020. V nariadení Rady (EÚ) 2020/123 sa obmedzenia celkového povoleného výlovu (TAC) od 1. júla 2020 do 30. júna 2021 stanovili na nulovej úrovni. Preto by sa úlovky šproty severnej v Severnom mori mali zmeniť v súlade s najnovšími vedeckými odporúčaniami ICES a po konzultáciách s Nórskom.

TAC pre šprotu severnú v zóne 3a by sa mal stanoviť na obdobie od 1. júla 2020 do 30. júna 2021 v súlade s najnovším vedeckým odporúčaním rady ICES a zodpovedal obdobiu stanovenému v danom odporúčaní, ako aj po konzultáciách s Nórskom. Na tento účel sa stanovuje dočasný špecifický označovací kód pre šprotu severnú a súvisiace vedľajšie úlovky v zóne 3a.

Šprota severná (Sprattus sprattus) v Severnom mori je krátko žijúcim druhom a rada ICES svoje výročné vedecké odporúčanie uverejní 14. apríla 2020.

Sardela európska

TAC pre sardelu európsku (Engraulis encrasicolus) v podoblastiach ICES 9 a 10 a vo vodách Únie v správe Výboru pre rybolov v stredovýchodnom Atlantiku (ďalej len „CECAF“) 34.1.1 na obdobie od 1. júla 2020 do 30. júna 2021 sa stanovil na nulovú hodnotu, pokiaľ sa na dané obdobie nevydá vedecké odporúčanie. Rada ICES vydá odporúčanie pre túto populáciu až koncom júna 2020. Aby mohla rybolovná činnosť pokračovať, kým sa nestanoví TAC na základe najnovšieho vedeckého odporúčania, mal by sa na základe úlovkov v treťom štvrťroku 2019 stanoviť predbežný TAC vo výške 4 018 ton. TAC sa potom zmení v súlade s vedeckými odporúčaniami ICES.

Sleď atlantický v Severnom mori

V schválenom zázname z 19. decembra 2019 medzi Európskou úniou a Nórskom na rok 2020 sa zmluvné strany dohodli na tom, že okrem dohodnutých 50 000 ton sleďa (Clupea harengus), ktoré môže Nórsko uloviť v rámci svojej kvóty v zónach 4a a 4b vo vodách Únie, a ktoré EÚ môže vyloviť v nórskych vodách, sa poskytne dodatočné množstvo vo výške maximálne 10 000 ton, ak obe strany požiadajú o takéto zvýšenie. Táto dohoda sa musí zohľadniť v práve Únie.

SPRFMO (Regionálna organizácia pre riadenie rybárstva v južnom Tichom oceáne)

Regionálna organizácia pre riadenie rybárstva v južnom Tichom oceáne (SPRFMO) na svojom výročnom zasadnutí vo februári 2020 prijala nové obmedzenia výlovu stavridy (Trachurus murphyi). Uplatniteľné opatrenia by sa mali transponovať do práva Únie.

NAFO (Organizácia pre rybolov v severozápadnom Atlantiku)

Organizácia pre rybolov v severozápadnom Atlantiku (NAFO) sa na svojom výročnom zasadnutí, ktoré sa konalo v dňoch 23. až 27. septembra 2019, rozhodla v prípade beryxov druhu Beryx splendens zakázať rybolov v podoblasti NAFO 6 z dôvodu možného prelovenia populácie. Tieto opatrenia by sa preto mali transponovať do práva Únie. Zoznam zakázaných druhov by sa preto mal zodpovedajúcim spôsobom zmeniť tak, aby zohľadňoval tento zákaz.

ICCAT (Medzinárodná komisia pre zachovanie atlantických tuniakov)